Një muzeum kombëtar i luftës në Nju Orlins
Në muze po shfaqet një prezantim filmik i cili bashkon në një të vetme Hollivudin, teknologjinë e lartë dhe historinë
Aktori Tom Hanks është producenti ekzekutiv dhe rrëfyesi i këtij prezantimi multimediatik. Filmi shfaqet në një skenë gjigante dhe përmban plot efekte dritash dhe lëvizjesh që shoqërojnë zhvillimin e ngjarjeve. Tom Hanks, i cili lindi më se 10 vjet pas mbarimit të Luftës së Dytë Botërore, thotë se lufta pati mjaft ndikim në formimin e tij. Por brezat e rinj nuk e kanë kërtë lloj lidhjeje me luftën madje një pjesë dinë shumë pak për të. Presidenti i Muzeumit të Luftës së Dytë Botërore, Nik Mjuller, thotë se pikërisht kjo ishte arësyeja e këtij prezantimi në multimedia. Megjithatë, një grup gazetarësh të rinj që shkruajnë në një blog për muzeumin, thonë se më shumë u bënë përshtypje veteranët që kishin takuar atje dhe historitë e tyre personale. Një ndër veteranët e luftës që u flet vizitorëve është 90-vjeçari Bert Stolier, i cili pa me sytë e tij sulmin japonez mbi Pearl Harbor. Stolier mori pjesë në disa beteja në Paqësor dhe pa me sy shkatërrime të tjera para se të mund të kthehej përsëri në shtëpi. Në Shtetet e Bashkuara kanë mbetur gjallë rreth 2 milion veteranë lufte të cilët po shuhen me shpejtësi, çdo ditë vdesin rreth 900 prej tyre. Por zërat e tyre mund t’i dëgjosh në shumë prej prezantimeve në muze. Nik Mjuller thotë se vazhdojnë përpjekjet për të regjistruar edhe kujtime të tjera. Mjuller thotë se ide nuk është të glorifikohet lufta apo të mburremi me fitoren por të edukojmë njerëzit për këtë ngjarje të historisë që çoi në vdekjen e më shumë se 65 milion njerëzve. Kjo masakër është diçka që veteranë të vjetër si Bert Stolier nuk mund ta harrojnë sot. Zgjerimi i Muzeumit Kombëtar të Luftës së Dytë Botërore është pjesë e një plani që parashikon ndërtimin e tre ndërtesave të tjera deri në vitin 2015. //ii